PROVEDBENA UREDBA KOMISIJE (EU) 2021/1936

оd 9. studenoga 2021.

o izmjeni Provedbene uredbe (EU) 2018/2019 u pogledu određenog bilja za sadnju vrsta Ficus carica L. i Persea americana Mill., podrijetlom iz Izraela, izmjeni Provedbene uredbe (EU) 2020/1213 u pogledu fitosanitarnih mjera za unos tog bilja za sadnju na područje Unije te o ispravku potonje provedbene uredbe

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. treći podstavak,

budući da:

(1) Provedbenom uredbom Komisije (EU) 2018/2019 (2) utvrđen je, na temelju preliminarne procjene rizika, popis visokorizičnog bilja, biljnih proizvoda i drugih predmeta.

(2) Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene, 35 vrsta bilja za sadnju podrijetlom iz svih trećih zemalja uvršteno je u Prilog Provedbenoj uredbi (EU) 2018/2019 kao visokorizično bilje, a među njima i vrsta Ficus carica L. i rod Persea Mill.

(4) U skladu s Uredbom (EU) 2016/2031, ako se na temelju procjene rizika zaključi da bilje, biljni proizvod ili drugi predmet podrijetlom iz treće zemlje, skupine trećih zemalja ili određenog područja predmetne treće zemlje predstavlja neprihvatljiv rizik, ali se taj rizik može smanjiti na prihvatljivu razinu primjenom određenih mjera, Komisija to bilje, biljni proizvod ili drugi predmet uklanja s popisa iz Priloga Provedbenoj uredbi (EU) 2018/2019 i uvrštava na popis na koji se upućuje u članku 41. stavku 2. Uredbe (EU) 2016/2031.

(5) Provedbenom uredbom Komisije (EU) 2020/1213 (4) utvrđene su fitosanitarne mjere za unos na područje Unije određenog bilja, biljnih proizvoda i drugih predmeta koji su uklonjeni s popisa utvrđenog u Prilogu Provedbenoj uredbi (EU) 2018/2019.

(6) Izrael je 18. rujna 2019. podnio zahtjev Komisiji za izvoz u Uniju biljaka za sadnju starih godinu dana, golog korijenja, u stanju mirovanja, bez lišća, maksimalnog promjera 2 cm (mjereno pri dnu stabljike) te ukorijenjenih reznica bilja za sadnju, starih godinu dana, bez lišća, s uzgojnim supstratom, maksimalnog promjera 1 cm (mjereno pri dnu stabljike), vrste Ficus carica L. Zahtjev je potkrijepljen odgovarajućom tehničkom dokumentacijom.

(7) Europska agencija za sigurnost hrane („Agencija”) objavila je 26. studenoga 2020. znanstveno mišljenje o procjeni rizika od robe za bilje za sadnju vrste Ficus carica L., podrijetlom iz Izraela (5). Agencija je utvrdila da su za navedeno bilje za sadnju relevantni štetni organizmi Aonidiella orientalis, Colletotrichum siamense, Euwallacea fornicatus sensu lato, Hypothenemus leprieuri, Icerya aegyptiaca, Neocosmospora euwallaceae, Neoscytalidium dimidiatum, Nipaecoccus viridis, Oligonychus mangiferus, Phenacoccus solenopsis, Plicosepalus acaciae, Retithrips syriacus, Russellaspis pustulans, Scirtothrips dorsalis i Spodoptera frugiperda, ocijenila je mjere za smanjenje rizika opisane u dokumentaciji za te štetne organizme i procijenila vjerojatnost odsutnosti tih štetnih organizama.

(8) Izrael je 1. rujna 2019. podnio zahtjev Komisiji za izvoz u Uniju cijepljenih biljaka za sadnju, s korijenjem i lišćem, s uzgojnim supstratom, maksimalnog promjera 1 cm (mjereno pri dnu stabljike) te neukorijenjenih reznica bilja za sadnju, vrste Persea americana Mill. Zahtjev je potkrijepljen odgovarajućom tehničkom dokumentacijom.

(9) Agencija je 26. studenoga 2020. donijela znanstveno mišljenje o procjeni rizika od robe za bilje za sadnju vrste Persea americana Mill. podrijetlom iz Izraela (6). Agencija je utvrdila da su za navedeno bilje za sadnju relevantni štetni organizmi Aonidiella orientalis, Aulacaspis tubercularis, Avocado sunblotch viroid, Bemisia tabaci, Colletotrichum aenigma, Colletotrichum alienum, Colletotrichum fructicola, Colletotrichum perseae, Colletotrichum siamense, Colletotrichum theobromicola, Euwallacea fornicatus, Icerya aegyptiaca, Lasiodiplodia pseudotheobromae, Maconellicoccus hirsutus, Milviscutulus mangiferae, Neocosmospora euwallaceae, Neoscytalidium dimidiatum, Nipaecoccus viridis, Oligonychusfand perseae, Paracoccus marginatus, Penthimiola bella, Pseudococcus cryptus, Pulvinaria psidii, Retithrips syriacus, Scirtothrips dorsalis i Tetraleurodes perseae, ocijenila je mjere za smanjenje rizika opisane u dokumentaciji za te štetne organizme i procijenila vjerojatnost odsutnosti tih štetnih organizama.

(10) Na temelju tih mišljenja trebalo bi donijeti neophodne mjere u obliku fitosanitarnih uvoznih zahtjeva kako bi se odgovorilo na rizik od određenih štetnih organizama i osiguralo da fitosanitarni rizik od unosa navedenog bilja u Uniju bude sveden na prihvatljivu razinu. Stoga bi iz Priloga Provedbenoj uredbi (EU) 2018/2019 trebalo ukloniti bilje za sadnju staro godinu dana, golog korijenja, u stanju mirovanja, bez lišća, maksimalnog promjera 2 cm (mjereno pri dnu stabljike) vrste Ficus carica L. i ukorijenjene reznice bilja za sadnju, stare godinu dana, bez lišća, s uzgojnim supstratom, maksimalnog promjera 1 cm (mjereno pri dnu stabljike) vrste Ficus carica L., podrijetlom iz Izraela, te cijepljene biljke za sadnju, s korijenjem i lišćem, s uzgojnim supstratom, maksimalnog promjera 1 cm (mjereno pri dnu stabljike) vrste Persea americana Mill. i neukorijenjene reznice bilja za sadnju vrste Persea americana Mill., podrijetlom iz Izraela, te bi u Prilogu Provedbenoj uredbi (EU) 2020/1213 trebalo dodati neophodne fitosanitarne uvozne mjere.

(11) S obzirom na velik broj štetnih organizama utvrđenih za svaku od navedenih vrsta biljaka i s obzirom na nesigurnosti koje je Agencija utvrdila smatra se da se primjenom samo mjera koje je Izrael predložio u dokumentaciji rizik koji proizlazi iz unošenja navedenog bilja u Uniju ne može smanjiti na prihvatljivu razinu. Kako bi se fitosanitarni rizik smanjio na prihvatljivu razinu i ne dovodeći u pitanje uvozne zahtjeve utvrđene u Prilogu VII. Provedbenoj uredbi Komisije (EU) 2019/2072 (7), trebalo bi utvrditi zahtjev da to bilje mora biti uzgojeno na mjestima proizvodnje koja su slobodna od štetnih organizama i fizički zaštićena od unošenja navedenih insekata nametnika, i podvrgnuto službenim inspekcijskim pregledima radi otkrivanja tih nametnika. Osim toga, kad je riječ o neukorijenjenim reznicama bilja za sadnju vrste Persea americana Mill. podrijetlom iz Izraela, za koje maksimalni promjer mjereno pri dnu stabljike nije naveden u dokumentaciji, za takve biljke prijavljene za uvoz u Uniju trebalo bi prihvatiti maksimalni promjer od 2 cm mjereno pri dnu stabljike. Inspekcijske preglede pošiljaka navedenog bilja neposredno prije izvoza također bi trebalo pojačati u odnosu na inspekcijske preglede navedene u dokumentaciji koju je dostavio Izrael.

(12) Organizmi Bemisia tabaci, Euwallacea fornicatus sensu lato (pripada porodici Scolytidae (izvaneuropska)), Hypothenemus leprieuri (pripada porodici Scolytidae (izvaneuropska)), Scirtothrips dorsalis i Spodoptera frugiperda navedeni su kao karantenski štetni organizmi Unije u Prilogu II. Provedbenoj uredbi (EU) 2019/2072. Organizmi Aonidiella orientalis, Aulacaspis tubercularis, Avocado sunblotch viroid, Colletotrichum aenigma, Colletotrichum alienum, Colletotrichum fructicola, Colletotrichum perseae, Colletotrichum siamense, Colletotrichum theobromicola, Icerya aegyptiaca, Lasiodiplodia pseudotheobromae, Maconellicoccus hirsutus, Milviscutulus mangiferae, Neocosmospora euwallaceae, Neoscytalidium dimidiatum, Nipaecoccus viridis, Oligonychus mangiferus, Oligonychus perseae, Paracoccus marginatus, Penthimiola bella, Phenacoccus solenopsis, Plicosepalus acaciae, Pseudococcus cryptus, Pulvinaria psidii, Retithrips syriacus, Russellaspis pustulans i Tetraleurodes perseae još nisu uvršteni na popis karantenskih štetnih organizama Unije u Prilogu II. Provedbenoj uredbi (EU) 2019/2072, ali moguće je da će nakon provedbe potpune procjene rizika ispuniti uvjete za uvrštenje. Stoga su prethodno navedene fitosanitarne mjere neophodne i zbog tih štetnih organizama sve dok se potpuna procjena rizika ne dovrši.

(13) Provedbene uredbe (EU) 2018/2019 i (EU) 2020/1213 trebalo bi stoga na odgovarajući način izmijeniti.

(14) Prilog Provedbenoj uredbi (EU) 2020/1213 sadržava nekoliko pogrešaka u upućivanju na druge propise Unije o zdravlju bilja.

(15) Provedbenu uredbu (EU) 2020/1213 trebalo bi stoga na odgovarajući način ispraviti.

(16) Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera, uvoz te robe trebao bi se nastaviti u što kraćem roku. Stoga bi ova Uredba trebala stupiti na snagu trećeg dana od dana objave u Službenom listu Europske unije.

(17) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Izmjene Provedbene uredbe (EU) 2018/2019 Prilog Provedbenoj uredbi (EU) 2018/2019 mijenja se u skladu s Prilogom I. ovoj Uredbi.

Članak 2. Izmjene i ispravci Provedbene uredbe (EU) 2020/1213 Prilog Provedbenoj uredbi (EU) 2020/1213 mijenja se i ispravlja u skladu s Prilogom II. ovoj Uredbi.

Članak 3. Stupanje na snagu Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 9. studenoga 2021. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Provedbena uredba Komisije (EU) 2020/1213 оd 21. kolovoza 2020. o fitosanitarnim mjerama za unos u Uniju određenog bilja, biljnih proizvoda i drugih predmeta koji su uklonjeni iz Priloga Provedbenoj uredbi (EU) 2018/2019 (SL L 275, 24.8.2020., str. 5.).

(5) Odbor PLH EFSA-e (Odbor za zdravlje bilja Europske agencije za sigurnost hrane), Scientific Opinion on the commodity risk assessment of Ficus carica plants from Israel (Znanstveno mišljenje o procjeni rizika od robe za bilje vrste Ficus carica podrijetlom iz Izraela), EFSA Journal 2021.;19(1):6353, https://doi.org/10.2903/j.efsa.2021.6353

(6) Odbor PLH EFSA-e, Scientific Opinion on the commodity risk assessment of Persea americana from Israel (Znanstveno mišljenje o procjeni rizika od robe za bilje vrste Persea americana podrijetlom iz Izraela), EFSA Journal 2021.;19(2):6354, https://doi.org/10.2903/j.efsa.2021.6354

(7) Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).